
PREDGOVOR 


Isus Krist došao je na ovaj svijet spasiti 
čovjeka i cijelo čovječanstvo. Za spasenje svako- 
ga čovjeka prolio je svoju predragocjenu krv na 
križu, na Golgoti. 

Promatrajući ovaj svijet, uočavamo kako 
mnogi ljudi ne slijede Božji put, već se uputiše 
opasnim stazama svojih strasti i grijeha te žive 
kao neprijatelji svojega vječnoga spasenja. 

Ova me misao oduševila i pokrenula preve- 
sti, tiskati i svojemu dragomu hrvatskomu naro- 
du podariti »Sedam meditacija« koje je napisao 
- nadahnućem Duha Svetoga - veliki apostol 
mladeži sveti Ivan Bosko, te ih je uvrstio u svoj 
dragocjeni molitvenik »Opskrbljeni mladić« (118 
izdanja) u Žarkoj čežnji spasenja mladeži. 

Isti osjećaj sigurnosti nosim i ja, ali i uvje- 
renje kako će se svi oni koji budu s iskrenom 
vjerom čitali ove meditacije, doista preobraziti, 
napustiti svijet grijeha, krenuti putem vječnog 
spasenja i živjeti svetim životom. 

Bože, daj da tako bude! 

don Marin Mandić, salezijanac 
S blagoslovom biskupa prelata Mons. Luis Felipe Gallardo i 
predragog hrvatskog provincijala don Ambrozija Matušića. 
Rijeka, 2007. 





NEDJELJA 
1. ČOVJEKOVA SVRHA 


Promisli, ljubazni vjerniče, kako te je 
Bog stvorio na svoju sliku i priliku i darovao 
ti tijelo i dušu bez ikakve tvoje zasluge. 

Na krštenju te je posvojio kao svoga lju- 
bljenog sina. Od vječnosti te uzljubio, ljubi te 
i uvijek će te ljubiti kao najljubazniji otac. 

Bog te stvorio sa svrhom da ga upoznaš, 
uzljubiš i služiš mu u ovome zemaljskom 
životu, i da ga ugledaš i uživaš u njegovu 
društvu kroza svu vječnost u nebu. 

Stoga zapamti: na zemlji se ne nalaziš 
kako bi se zabavljao, jeo, pio, spavao i dobro 
se provodio, niti zato da bi se obogatio i pro- 
slavio, stekao lijep položaj u društvu, udobno- 
sti, dobro zdravlje, kao da jedino imaš svoje 
tijelo, već je tvoj glavni cilj ugoditi Bogu, 
vršiti ono što On zapovijeda, ljubiti ga, biti od 
njega ljubljen i tako zauvijek spasiti dušu. 

Ako djeluješ misleći na svoj posljednji 
cilj za koji te dobri Bog stvorio, kako će ti 
biti velika utjeha u smrtnome času! 


»Koji vrši dobra djela, požet će vječni 
život«! (Biblija) 

Ali, ako se zanemariš, i namjesto traženja 
spasenje svoje duše, predaš se užitcima, 
udovoljavaš svojoj sebičnosti i strastima, 
imat ćeš veliku grižnju savjesti i tjeskobu 
u smrtnom času, gledajući kako bogatstva i 
užitci pružaju prolazne radosti. 

»Doista, tko sije u tijelo svoje, iz tijela će 
Žeti raspadljivost, a tko sije u duh, iz duha 
će žeti život vječni«, piše sveti Pavao. (Gal 
6,8) 

Morat ćeš zauzeto paziti ne ubrojiti se 
među one koji misle jedino tražiti užitke, 
udovoljavati svojim strastima, obogatiti se, 
biti viđen pred drugima i žeti hvale. Oni će 
imati nesretan završetak u vječnoj propasti. 
»Ne varajte se: Bog se ne da izrugivati! Što 
tko sije, to će i žeti«, upozorava apostol Pa- 
vao. (Gal 6,7) 

Tajnik jednog engleskog kralja govoraše 
na samrti: »Kako sam nesretan! Potrošio sam 
mnogo papira i mnogo sati pišući zadatke 
svoga poglavara, a nikada nisam posvetio 
ni jedan list kako bih napisao svoje dobre 

odluke, ni jedan sat kako bih se sjetio svojih 
pogrješaka i na vrijeme se pokajao. Koliko 
bi mi dobra učinilo da sam s vremena na 
vrijeme učinio jednu dobru Ispovijed i tako 
uredio pitanja svoje duše?« 

Sjeti se: ako spasiš svoju dušu, sve će biti 
spašeno i bit ćeš sretan cijelu vječnost. Ali, 
ako izgubiš svoju dušu, sve će biti izgubljeno 
i Bog, i raj, i sretna vječnost; i bit ćeš nepo- 
pravljivo nesretan zauvijek, zauvijek! 

Nemoj se povesti za ludošću onih koji 
kažu: »Griješim, a kasnije ću se ispovjediti«. 

Sjeti se upozorenja Svetog pisma: 

»Ne reci: Griješio sam, pa što!, jer Go- 
spod umije čekati.. jer je s njime milosrđe i 
gnjev te na grješnike pada srdžba njegova.« 
(Sir 5,4,6) 

Hoćeš li doista imati vremena dobro se 
ispovjediti prije smrti? Tko ti može jamčiti 
kako ne ćeš umrijeti u grijehu ili odmah nakon 
učinjenog grijeha? Želiš li čuti Božju presudu 
o vječnoj osudi? »Ne čudite se tome jer dolazi 
čas kad će svi koji počivaju u grobovima, čuti 
njegov glas, te izići će: koji su dobro činili - 

na uskrsnuće života, a koji su činili zlo - na 
uskrsnuće osude.« (Iv 5,28-29) 

Zar ti se ne čini ludošću kad si ranjen ili 
zatrovan, živjeti u nadi kako ćeš se kasnije 
liječiti? Izbjegavaj grijeh kao najveće zlo 
koje ti se može dogoditi, koje te udaljava od 
tvoga cilja za koji te Bog stvorio - za vječno 
spasenje. 

Moram te upozoriti na jednu strašnu 
zamku kojom nepnijatelj duša lovi i mnoge 
odvlači u propast. Sastoji se u ovome: sotona 
nam dopušta prihvatiti vjerske istine, ali sve 
čini da ih ne prakticiramo. 

Znadu ove osobe da ih je Bog stvorio 
da bi ga ljubile i slušale u ovom životu i da 
bi ga upoznale i vječno uživale u njegovu 
društvu u nebu, ali ipak žive kao da ih zanima 
jedino uživanje na ovome svijetu, pa makar 
i vječno otišle u propast. Na ove se osobe 
odnosi ono što reče Isus u Evanđelju: »Kucat 
će na rajska vrata: Gospodine, otvori nam! 
... Pa mi smo s tobom jeli i pili, po našim 
si trgovima naučavao! A on će vam reći: 
Kažem vam: Ne znam odakle ste. Odstupite 
od mene, svi zlotvori!« (Lk 13,27) 

Ima osoba kojima možemo reći: »Posveti 
nekoliko minuta svakoga dana čitanju dobre 
knjige. Moli koju malu molitvu kad se ustaješ 
i liježeš. Pođi svaki mjesec na dobru svetu 
Ispovijed. Slavi svake nedjelje Svetu misu i 
nastoj se tada pričestiti«. A oni će odgovoriti: 
»Imam toliko važnih obveza. Nemam vreme- 
na za te stvari. Imam mnogo briga i poslova, 
a i zabavljati se moram...« 

Jadni ljudi! Zar nemaju jedinu dušu koju 
moraju spasiti?! Jesu li zaboravili kako na 
ovome svijetu svojim vladanjem pripra- 
vljaju mjesto koje će zaslužiti u neizmjernoj, 
beskonačnoj vječnosti?! 

A ti, dragi vjerniče, upri sve svoje snage 
i odupri se zamkama neprijatelja tvoje duše 
i tvoga spasenja. Odluči se pred Gospodi- 
nom kako ćeš odsada smatrati najvažnijom 
zadaćom postići svoje vječno spasenje. 

Doista, bilo bi silno nerazborito misliti i 
zauzimati se jedino za prolazne stvari, a ne 
smatrati važnim i ne razmišljati o onom što 
će trajati uvijeke - o životu vječnom koji nas 
očekuje. 


Sveti Alojzije Gonzaga potjecao je iz 
veoma bogate obitelji u kojoj su ga čekale 
mnoge časti, udoban život i mogućnost 
uživati u svim nasladama svijeta. Ali u svako- 
me svojem radu on je stavio pred oči načelo 
koje glasi: »Služi li mi ovo za vječnost?« 

Ova misao nadahnjivala ga je odijeliti 
se i udaljiti od svega što bi ga moglo okaljati 
grijehom, a posvećivao se molitvi i dobru 
štivu te je činio mnoga dobra djela - umro 
je s 23 godine iscrpljen predanim služenjem 
bolesnika oboljelih od tifusa. 

I ti bi trebao isto misliti: Imam jednu 
dušu. Ako je izgubim, sve sam izgubio. I 
kad bih stekao sva bogatstva, časti, visoke 
položaje u društvu, udobnosti, prijateljstva, 
slavu..., a moja duša bude osuđena, što će 
mi sve to? »Ta što će koristiti čovjeku ako 
sav svijet stekne, a životu svojemu naudi? Ili 
što će čovjek dati u zamjenu za život svoj?« 
(Mt 16,26) Što će mi koristiti ako postanem 
važna osoba, steknem bogatstva, postignem 
slavu kao čovjek pun mudrosti i poznavatelj 
mnogih tehničkih vještina, ako posjedujem 
blistava svojstva i divne odlike, a izgubim 

svoju dušu, što će mi to? Reći će mi Gospo- 
din ono što je rekao nerazboritom čovjeku: 
»Bezumniče! Već noćas duša će se tvoja 
zaiskati od tebe! A što si pripravio, čije će 
biti? Tako biva s onim koji sebi zgrće blago, 
a ne bogati se u Bogu.« (Lk 12,20,21) 

Ništa ti neće služiti ako imaš svu mudrost 
i bogatstvo Salomonovo, a na završetku pu- 
tovanja izgubiš svoju dušu zauvijek. 

Stoga, spasiti dušu mora biti glavni cilj 
u svim tvojim djelima. Tu stoji jasno: biti 
uvijek sretan ili zauvijek nesretan. Ništa ti ne 
smije biti važnije od spasenja duše. 


Bože moj! Oprosti sve moje grijehe koje 
sam do sada počinio! Nemoj me kazniti kako 
zaslužuju moje krivnje. Molim te za milost da 
te ne uvrijedim nikada više. Neka me nikada 
ne snađe nesreća da te uvrijedim. Neka ti od 
sada unaprijed ugode sve moje misli, moje 
riječi i moja djela. 

Majko draga, Djevice Marijo, daj da 
spasim svoju dušu! Udovoljiti Bogu i spasiti 
dušu, to je sve. Amen. 








PONEDJELJAK 
2. TEŠKI GRIJEH 


Oh, kad bi ti upoznao kako je strašan 
promašaj kada učiniš teški ili smrtni grijeh! 

Bogu tim činom okrećeš leđa! Njemu 
koji te stvorio i koji ti je udijelio tolike bla- 
godati. Prezireš njegovu milost i prijateljstvo. 
Nagrđuješ i strašno unakazuješ svoju dušu 
i pripravljaš si kazne za Dan suda - jer si 
grijehom presjekao vez s Izvorom života. 

Onaj koji tako griješi, govori svojim po- 
stupkom Gospodinu: »Otiđi daleko od mene, 
ja ne ću slušati tvoje zapovijedi, ne ću živjeti 
u tvojem prijateljstvu. Ne zanimaju me tvoje 
nagrade u raju. Više mi se sviđaju užiltci, 
robovanje strastima i svojoj sebičnosti, vo- 
lim se osvećivati onomu koji me uvrijedio, 
pristati uz ove loše razgovore, gledati one ne- 
moralne slike, nazočiti nečednim prizorima, 
krasti, lagati, pronaći lažna svjedočanstva 
protiv drugih, dopustiti lijenosti pobjedu te 
propustiti nedjeljnu Svetu misu, trošiti uludo 
vrijeme i ne ispunjati svoje dnevne obveze, 

vršiti zlodjela, dati loš primjer, pristati na 
zle misli ili opake želje; vjerovati u vraćanja, 
čaranja, uroke, horoskope ili laži opsjenara, 
itd....« 

Možeš li zamisliti veću zabludu ne- 
zahvalnosti od ove: odreći se prijateljstva 
Stvoritelja koji nas neprestano pomaže? I to 
je doista ono što činiš kada griješiš. 

Koliko je velika naša nezahvalnost pre- 
ma Bogu kada griješimo, vidi se bolje kada 
shvatimo kako se u grijesima služimo daro- 
vima koje nam je Bog dao. Bog te obdario s 
pet čudesnih osjetila: vid, sluh, dodir, miris 
i okus. 

Darovao ti je ruke i noge, srce i razum. 
Služe li ti svi ti darovi za vrijeđanje svoga 
Stvoritelja? 

On ti može ponoviti ono što reče po pro- 
roku: »Što bi ti još mogao učiniti, a da ti 
nisam učinio«? (Ps) Stvorio te je iz ništa i 
dao ti sve što imaš, a sada se stidiš i ne ćeš 
se pokloniti svome Bogu i zaboravljaš ga po 
čitave dane? Tvoji te grijesi vuku u vječnu 
osudu. Sam Sin Božji umro je razapet na 
križu kako bi te spasio i prolio je svu svoju 


krv za tebe, i ti se ne sramiš i bez stida ga 
vrijeđaš? Tko ne bi osjetio u srcu ganuće 
nad tolikom nezahvalnošću prema tako do- 
brome i velikodušnome Bogu koji nas i dalje 
neizmjerno ljubi, iako smo tako bijedna stvo- 
renja? 

Moraš razmišljati o tome, kako je Bog 
krajnje milosrdan i dobrohotan i kako je veoma 
uvrijeđen kada ga grijesima rastužujemo. 

On je rekao Mojsiju na Sinaju: »Ja 
sam velikodušni Bog, bogat milosrđem te 
opraštam grijeh, ali ga ne ostavljam bez 
kazne.« 

Promisli koliko si vremena živio u 
grijehu. Što više živiš u grijehu, toliko više 
izazivaš i umnažaš srdžbu Božju protiv sa- 
moga sebe. Zato se moraš bojati kako se ne 
bi ispunila u tvojoj duši strašna istina Svetoga 
pisma: »Njegovi su grijesi prevršili svaku 
mjeru, i sada ću tražiti račun o njegovim 
zloćama.« Moraš razmatrati riječ koja je na- 
pisana za tebe u (Ps 95 7,8): »O da danas 
glas mu poslušate: ne budite srca tvrda.« 

Ne može se umanjiti milosrđe Božje niti 
vruća Božja želja da ti oprosti, ali može ti uz- 

manjkati vrijeme i potrebni čas u kojem ćeš 
moliti za oprost i popraviti svoj grješni život. 
Pamti, kako ne zaslužuje milosrđe onaj koji 
stalno zlorabi milost koja mu se nudi. 

Koliko ih ima koji su živjeli u grijehu, 
nadali se pokajanju na kraju života, ali stigla 
ih je nagla i nepripravna smrt, izmaklo im 
je vrijeme u kojem bi sredili pitanja svoje 
savjesti i svoje duše! A gdje su sada? 

Kamo se drvo nagne, na onu stranu i 
pada. Ako se naginješ prema Božjoj ljubavi 
i dobrim djelima, past ćeš u pravcu spasenja. 
Ako se naginješ prema grijehu, past ćeš u 
vječnu propast. 

Promisli što će se dogoditi ako nastaviš 
griješiti. Možda ti nedostaje samo jedan 
grijeh - smrtni grijeh - i da se napuni i do- 
puni mjera tvojih grijeha do koje te čekalo 
Božje milosrđe i njegova strpljivost. Ako 
učiniš ovaj grijeh, planut će Božja srdžba 
i ošinut će te poput groma kazna koju ne 
možeš niti zamisliti. Stoga nas opominje 
(Ps2,11-12):«Služite Gospodinu sa strahom, 
s trepetom se pokorite njemu, da se ne raz- 

gnjevi te ne propadnete na putu, kad uskoro 
plane srdžba njegova.« 

Od časa do časa Bogu zahvaljuj jer ti je 
toliko puta oprostio i nije te kaznio kako su 
zaslužili tvoji grijesi, nego je strpljivo čekao 
tvoje obraćenje. Upravo sada, u ovaj tren 
donesi ovakvu odluku: 

Gospodine, previše sam Te vrijeđao. Ne 
ću više upropašćivati svoj život ponavljanjem 
grijeha. Utrošit ću svoj život u Tvojoj ljubavi, 
u kajanju nad svojim krivnjama, u darivanju 
svojih djela i pokora u jedinstvu s muka- 
ma Spasitelja Krista kako bih nadoknadio 
za tolike grijehe. Budući da sam bio tako 
sebičan te sam Te vrijeđao, ubuduće ću biti 
velikodušan trudeći se ne vrijeđati Te. 

Isuse! Ti si rekao: »Tko god čini grijeh, 
rob je grijeha.« (Iv 8,34) Oslobodi me ovoga 
strašnog ropstva. 

Marijo, utočište grješnika, daj da više 
volim umrijeti nego li sagriješiti. Amen. 


2\ 





UTORAK 


3. SMRT 


Smrt je dijeljenje duše i tijela. Ona nas 
udaljava od materijalnih stvari ovoga svije- 
ta. 

Misli na to kako će se jednoga dana i 
tvoja duša odijeliti od tvoga tijela, ali ti ne 
znaš ni kada, ni gdje, ni kako će se dogoditi 
ova razdioba! Ne znaš kad će ti duša napu- 
stiti tijelo: dok spavaš, dok radiš, ili negdje 
drugdje. 

Dobro je prisjetiti se onoga što su 
naučavali drevni monasi: 

»Ja trebam umrijeti, ali ne znam gdje. 
Moram umrijeti, ali ne znam kako. Čeka me 
smrt, ali ne znam kada. Ali što znam sigurno, 
jest to ako umrem u smrtnom grijehu, bit ću 
osuđen zauvijek.« 

Kada pukne žilica, jaka prehlada, napa- 
daj srca, tromboza, visoka temperatura, neka 
infekcija, neki pad, sudar, nesretni slučaj na 
putu, potres, grom, zalutali metak, izljev u 

mozgu...bilo koje zlo gore navedeno može 
ti oduzeti život. 

To se može dogoditi u jednoj godini, u 
jednom mjesecu, u jednom tjednu, u jed- 
nom satu, ili, možda, tijekom čitanja ove 
knjižice. 

Koliko se ljudi spremilo na spavanje uži- 
vajući u dobrom zdravlju, a ujutro su ih našli 
hladne, mrtve? 

Kolike žrtve automobilskih nezgoda pre- 
minu u trenu, na mjestu i u vrijeme kad su se 
najmanje nadale? I kamo su otišle? Isus kaže: 
»Evo, dolazim ubrzo i plaća moja sa mnom: 
naplatit ću svakom po njegovu djelu!« (Otk 
22,12) 

Ako su živjeli u milosti Božjoj, blago 
njima! Oni će biti sretni. Ali ako su bili u 
smrtnom grijehu, propali su zauvijek. 

»Onima koji postojanošću u dobrim 
djelima ištu slavu, čast i neraspadljivost - 
život vječni; buntovnicima pak i nepokor- 
nima istini, a pokornima nepravdi - gnjev i 
srdžba!« (Rim 2,7-8) 

A ti, ako sada umreš, što će biti od tvoje 
duše? Jao tebi ako ne živiš spreman na smrt i 

na Božji sud. Onaj koji danas nije pripravan 
na dobru smrt, on je u velikoj opasnosti imati 
nesretnu smrt. 

Iako ne znamo mjesto ni uru kada ćemo 
umrijeti, sigurno - smrt će nam doći. 

Neka ti dragi Bog udijeli tu milost da 
tvoja posljednja ura ne stigne iznenada ili na- 
silno ili nepredviđeno, nego tako da se možeš 
pripraviti, kao na primjer po nekoj bolesti. 
Ali u svakom slučaju doći će čas prelaska 
u vječnost. Kamo sreće da taj čas bude uza 
te svećenik koji će preporučiti tvoju dušu 
Stvoritelju i moliti za tebe pošto ti je udijelio 
oproštenje grijeha i dao ti bolesničko poma- 
zanje. Neka nasuprot tvome krevetu posta- 
ve Raspelo kako bi pogledom na Raspetoga 
smogao snage trpjeti za Njega i poput Njega. 
Tvoji domaći će te okruživati plačući. Prozo- 
re će zatvoriti da ti ne bi smetalo svjetlo. Gle- 
dat ćeš kako dolaze rođaci i prijatelji nakon 
toliko mnogo vremena što te nisu vidjeli. 
To je znak kako je došao čas konačnog ra- 
stanka. Osjećat ćeš vrtoglavicu i nesvijest. 
Jezik jako suh i žedno grlo. Teret na prsima 
i teško disanje. Tvoje će noge biti otečene, a 


25 


ruke veoma hladne. Srce će ti jedva kucati. 
Bolovi rasti. Groznica tako visoka i mučna 
pa nećeš moći podnijeti ni jedan položaj u 
krevetu. Molit ćeš neka te okrenu na drugu 
stranu, jer taj položaj više ne možeš podnijeti. 
Ali tek što su te okrenuli, ponovno ćeš moliti 
da ti promjene položaj. 

Tvoje uši slabije će čuti, a očima ćeš 
slabo vidjeti. Iznenada, bacivši oproštajni 
pogled ukućanima, uzdahnut ćeš duboko i 
umrijeti. 

Kad te obuku u obično odijelo, smjestit 
će te u lijes koji će ukrasiti s nekoliko cvje- 
tova i zapaljenim svijećama. 

Doći će tvoji prijatelji, i pošto su otpjeva- 
li sprovodne molitve, smjestit će te u grobnu 
jamu. 

Gladni crvi vrvjet će i požudno grickati 
tvoje meso koje si toliko njegovao, a očne 
šupljine bez zjenica, kao noći bez zvijezda. 
Gnojni sloj pokrit će tvoje truplo. Pošto su 
crvi i štakori obavili svoj posao, ostat će tvoje 
smrdljive kosti, koje će pokrivati raspadnuto 
odijelo u kojem su te pokopali. 

Ako otvoriš bilo koji grob, moći ćeš 
promatrati što je ostalo od neke osobe, od 
nekog bogataša, od nekog moćnika, od nekog 
elegantnog gospodina. Evo, tako će biti i s 
tobom! 

Sve ove uspomene služe ti da se počneš 
ozbiljno spremati za čas svoje smrti. Nemoj 
učiniti nepopravljivu pogrješku predajući se 
skrbi samo za tijelo koje će svakako umrijeti 
i koje će se raspasti. 

Neprijatelji duše žele te uvesti u grijeh 
i zato te navode da zaboraviš i ne misliš na 
smrt. Pronalaze isprike za tvoje grijehe i 
šapuću ti kako nije težak grijeh koji sada 
činiš, kako nije nepristojan i nemoralan raz- 
govor koji slušaš, nisu tako nečedne fotogra- 
fije koje gledaš na televiziji ili na filmovima 
ili u časopisima, kako nije nužno ići na Svetu 
misu svake nedjelje, ako svi idu gledati loše 
predstave, zašto ih i ti ne bi išao vidjeti, da 
nije grijeh ukrasti onome koji ima, da ono što 
činiš iz ljubavi nije grijeh, da nije obavezno 
slušati i poštivati starije,... ali na času smrti 
savjest će ti otkriti težinu svih grijeha, iznije- 

ti će ti ih pred oči bez isprika i bez ikakve 
laži. 

Što ćeš osjećati ako se mirno predaš 
grješnom životu ne dajući tome nikakvu 
važnost? 

Kako si jadan ako na odlasku u vječnost 
živiš u neprijateljstvu s Bogom jer te zarobio 
smrtni grijeh! 

Upamti, trenutkom smrti, koja je kruna 
tvoga života, određena ti je cijela vječnost. 

Na izlasku tvoje duše iz tijela, na samrti, 
U svjetlu svijeća koje će upaliti pokraj tvojeg 
trupla, koliko će stvari dobiti drugo svjetlo, 
pokazat će se potpuno različite od onih kakve 
ti se sada pokazuju. 

Dva puta nam pale svijeću. Na krštenju 
da se sjetimo kako naš život treba sjati do- 
brim djelima, sjajnim primjerima pred dru- 
gima, u postojanom vršenju deset Božjih 
zapovijedi, i na samrti, da se sjetimo kako je 
Božja svjetlost došla tražiti u našem životu 
savjesno zalaganje u vršenju njegovih svetih 
zapovijedi. 

Zamisli kako su te položili u lijes, okružili 
zapaljenim svijećama... 

U svjetlu tih svijeća (pogrebnih svijeća) 
promisli, jesi li dobro ispunio prva Božju 
zapovijed, jesi li molio svakog dana, jesi li 
nekada zatajio što si Božji prijatelj? 

Drugu zapovijed: jesi li ikada izgovorio 
bez poštovanja njegovo sveto ime...? 

Treću zapovijed: jesi li radio nedjeljom 
i blagdanom, nisi li zanemarivao Svetu misu 
bez teškog razloga...? 

Četvrtu: jesi li bio pun poštovanja, pun 
ljubavi, kao ljubazno i poslušno dijete...? 

Petu: jesi li mrzio i zlo želio drugi- 
ma? Jesi li ikada sudjelovao u ubojstvu pa i 
nerođenoga djeteta...? 

Šestu: jesi li dopustio svojim očima da 
gledaju zlo (nepristojnosti), ušima da slušaju 
pokvarenosti, jesi li izbjegavao prijateljstva s 
osobama koje mogu ugroziti čednost? Jesi li 
poštivao svoje tijelo i sačuvao ga u časti? 

Sedmu: jesi li ukrao, varao, podvaljivao 
u trgovanju? 

Osmu: jesu li tvoje usne izgovarale laži, 
jesi li ih smišljao...? 

Sjetit ćeš se također jesi li bio buntovnik 
ili nepokornik, jesu li te privlačile oholost ili 

škrtost, ili zavist, ili proždrljivost ili lijenost 
ili zla ćud. Nisi li dao loš primjer drugima 
ili si propustio učiniti dobro koje si morao 
učiniti. 

Bože moj, sve ćemo vidjeti jasno u onom 
trenutku kada trebamo koraknuti u vječnost i 
primiti našu konačnu nagradu! 

Uvjerava li te sve to? Jesi li mislio kako 
će od tvojeg postupka u smrtnom času ovisiti 
tvoja sudbina, zauvijek,... vječna? Ili vječni 
Raj, ili vječni PAKAO!!! Ili uvijek biti sre- 
tan, ili zauvijek biti nesretan. Ili uvijek biti 
Božji sin, ili biti uvijek sotonin rob. Uživati 
vječnost s anđelima u nebu, ili uzdisati i 
gorjeti uvijek s osuđenima u paklu! 

Sve ovo shvati ozbiljno i razmatraj po- 
zorno ovu misao: od života ispunjena dobrim 
djelima ovisi slavna vječnost. Ne odgađaj 
svoje obraćenje i započni s novim životom! 
Pripravi se odlučno na dobru svetu Ispovijed! 
Najbolje neka bude »životna«, tj. od cijeloga 
Života. Može ti pomoći dobra knjižica koja te 
poučava kako se najbolje pripremiti na dobru 
svetu Ispovijed. Donesi ozbiljnu odluku kako 
ćeš započeti živjeti od sada novim, boljim, 

drugačijim životom. Reci Gospodinu: od da- 
nas ću redovito moliti za osobe koje mi nisu 
drage. Budi ljubazniji i bolje surađuj sa svima 
koji žive u tvojoj kući. Ako si do sada bio 
loš primjer prijateljima, posveti se skrbno 
ubuduće živjeti prema Isusovim riječima: 
»Tako neka svijetli vaša svjetlost pred lju- 
dima da vide vaša dobra djela i slave Oca 
vašega koji je na nebesima.« (Mt 5,16) 

Potrudi se što savjesnije izvršavati svoje 
svagdanje dužnosti jer »Bog će naplatiti 
svakomu po djelima njegovim.« (Mt 16,27) 

Poznato ti je - u vječnost te prate samo 
dobra djela što si ih učinio, stoga done- 
si čvrstu odluku kako ne ćeš nikada gubiti 
vrijeme, propuštati Svetu misu nedjeljom i 
blagdanom, uskratiti pomoć onomu kojemu 
je potrebna, ako ti bude moguće. 

O Isuse, kad se moja duša odijeli od tijela 
i pojavi se pred Tobom, Božanskim sucem, 
nemoj reći: »Idite, prokleti«, kao što ćeš reći 
onima koji umiru u teškom grijehu... nego mi 
blago i ljubazno reci: »Dođi uživati Kralje- 
vstvo nebesko«, kao što si običavao govoriti 
svojim prijateljima. 

Isuse, Marijo i Josipe, vama darujem srce 
i dušu svoju. 

Isuse, Marijo i Josipe, budite mi u pomoći 
u smrtnoj borbi. 

Isuse, Marijo 1 Josipe, neka se u miru s 
vama odijeli duša moja. Amen. 

SRIJEDA 
4. SUD 


Sud znači pravorijek, presuda koju će 
izreći na koncu našega života naš Spasitelj 
i kojom će se zapečatiti neopoziva vječnost 
svakoga čovjeka. 

Netom izađe duša iz tijela, odmah se 
pojavi pred Božanskim Sucem. 

Bit će strašno ako se duša pojavi pred Bo- 
gom kojeg je prezirala i bila mu neposlušna, 
Njemu koji poznaje sve tajne srca i sve misli, 
riječi i djela svake osobe. 

Sveti Pavao piše: »Svima nam se poja- 
viti pred sudištem Kristovim da svaki dobije 
što je tijelom zaradio, bilo dobro, bilo zlo.« 
(2 Kor 5,10) 

Sveti Augustin jasno tumači kakav će 
biti sud koji nas čeka. » Gospodine, proničeš 
me svega i poznaješ, ti znaš kada sjednem 
i kada ustanem, izdaleka ti već misli moje 
poznaješ... znani su ti svi moji putovi.« (Ps 
139) Pred tobom će stajati tvoja savjest koja 

će te podsjetiti na sve što si učinio, mislio i 
rekao, dobro i zlo, s divnom točnošću. 

Svi možemo ponoviti riječi Psalma: 
»Kamo da idem od duha tvojega i kamo da 
od tvog lica pobjegnem? Ako se na nebo 
popnem, ondje si, ako u Podzemlje legnem, i 
ondje si. Uzmem li krila zorina pa se naselim 
moru na kraj i ondje bi me ruka tvoja vodila, 
desnica bi me tvoja držala.« (Ps 139,7-10) 

Knjiga Otkrivenja iznosi sljedeće: »I 
otvori se jedna druga knjiga, knjiga života. 
I mrtvi bijahu suđeni po onome što stoji 
napisano u knjigama, po djelima svojim.« 
(Otk 20,12) 

Predstavimo ovaj sud. Sudac pita: Tko si 
ti? Ja sam kršćanin, vjernik - odgovorit ćeš. 

Dobro - nastavit će Sudac - ako si bio 
kršćanin vjernik, morao si djelovati kao 
takav. Pogledajmo kako si ispunjao deset 
Božjih zapovijedi? Prvu? Treću?... Kako si 
primao sakramente? Često? Dobro i gorljivo? 
Jesi li pozorno slušao propovijedi? Koliko si 
čitao Sveto pismo? Koje si dobre knjige čitao 
i širio, promicao drugima? 

Kako si primao opomene svojih rodi- 
telja i odgojitelja? Jesi li davao dobar primjer 
drugima? Pomagao onima u nevolji? Koliko 
si bio velikodušan u davanju milostinje za 
crkvu i siromahe? Koliko si mi malih žrtava 
prikazao? Jesi li zašutio i nisi izgovorio riječi 
koje ne bi smio izreći? Jesi li se sjetio one 
moje opomene: »Ja vam kažem da će ljudi 
za svaku nekorisnu riječ što je izreknu, od- 
govarati na Sudnji dan.« (Mt 12,36) 

Jesi li svakog dana ispunjavao savjesno 
i točno svoje dužnosti? 

Kako će biti strašno ako bude morao 
božanski Sudac reći: »Loše si odgovorio na 
tolike milosti i bezbrojne darove koje ti je 
Nebo udijelilo. Tek ti se probudila svijest, 
počeo si vrijeđati svoga Boga.« 

Laži, neposluhe, male krađe, loše vla- 
danje u crkvi, učionici i na odmoru, na ulici, 
nemar i lijenost u vršenju svojih dužnosti. U 
mladosti nečiste misli i sramotna djela, ne- 
moralni razgovori i loša prijateljstva. Počeo 
si zanemarivati Svetu misu nedjeljom i loše 
postupati sa svojim roditeljima i ukućanima, 
ispadi nekontroliranog značaja, grubi odgo- 

vori! Ah, kad bi se barem u odrasloj dobi 
popravio! Ali ne! Tvoja je zloća rasla. Tvoje 
misli i djela stalno su se pogoršavali. Kolike 
si loše primjere dao i kolikim osobama! Ko- 
like Ispovijedi bez pokajanja i kolike Pričesti 
bez žara, i koliko si puta mogao ići na Ispo- 
vijed i Pričest, a nisi to učinio iz nemara i 
lijenosti. 

Strašnije će biti onima koji su sablaznili 
mnoge ili bili loš primjer. 

Zamislimo kako bi moglo biti: razljućeni 
će se Božanski Sudac obratiti onomu koji 
je davao loš primjer i učio druge griješiti 
te će mu reći: »Vidiš li onu dušu koja hoda 
grješnim putovima? Ti si ih svojim pokvare- 
nim razgovorima i svojim lošim primjerima 
naučio svakoj zloći. Ti, kao kršćanin vjernik, 
morao si druge poučiti dobrim savjetima i 
dobrim primjerima kako se treba vladati te 
steći raj. Ali ti si upropastio krv koju sam 
prolio za ove duše i poučio si ih putu vječnog 
pogubljenja.« 

Drugomu će reći: »Vidiš li onu osobu 
koja se pokvarila te propala? Ti si bio onaj 
koji ju je lošim savjetima i zlim djelima otr- 

gnuo od mene, ukrao je i predao đavlu i tako 
je izložio opasnosti da bude vječno osuđena. 
Božanska Pravda zahtijeva tvoju dušu zbog 
zla koje si počinio onoj nesretnoj duši.« 

Što ti se čini s ovim ispitom? Što ti govori 
tvoja savjest? Ipak, IMAŠ JOŠ VREMENA 
popraviti se i spasiti. Moli Boga za oprost 
svakog dana - za svoje grijehe. On je rekao: 
»Srce skrušeno Bog nikada ne prezire.« Ti 
trebaš već danas donijeti ozbiljnu odluku da 
ćeš se obratiti, promijeniti svoj život i početi 
biti bolji te više voljeti podnijeti svako zlo i 
učiniti bilo koju žrtvu radije negoli uvrijediti 
našega Gospodina. 

Kad budeš morao trpjeti studen, glad, 
žeđ, poniženja, bolesti, neugodnosti, loše 
postupke, žalosti, nedostatak novčanih sred- 
stava ili udobnosti, ili raditi teže poslove koji 
te muče, iskoristi ovu veliku prigodu koja ti 
se pruža - plati Gospodinu dugove svoje, i 
reci mu ponovno: »O Gospodine, sve ovo 
prihvaćam i tebi prikazujem za tvoju ljubav i 
da mi udijeliš oproštenje grijeha.« 

Neki mogu misliti kako je ovaj ispit 
previše strog i kako možemo naći isprike. 

Ovdje na zemlji lako nalazimo isprike te 
govorimo da nismo ništa skrivili. Ali pred 
Božjim Sudom sve je potpuno drukčije. On 
ti može kazati: Zar nisi znao da si ovo morao 
učiniti, a ono izbjeći? Nisu li ti govorili u pro- 
povijedima i na vjeronauku i zar nisi to čitao 
u dobrim knjigama? Zar ti nije govorila tvoja 
savjest ponovno i ponovno: Ne radi ovo, ne 
govori ono, čini dobro, te izbjegavaj zlo? 

Neki bi grješnik mogao reći: »Ondje, na 
Sudu, branit će me Djevica Marija i sveci 
Božji.« Doista? Kamo sreće kad bi bilo tako! 
Ali, ti si tako malo i tako loše molio. Oni će ti 
samo reći: »Nisi nas na zemlji smatrao svojim 
prijateljima, a sada hoćeš da te zagovaramo 
kao svoje prijatelje - u vječnosti.« 

U času kad se bude izricala osuda, strah 
koji će ovladati u onome koji umire kao Božji 
neprijatelj, bit će tako velik da ga Sveta knji- 
ga opisuje ovako: »Reći će brdima: Poko- 
pajte nas i planinama - sakrijte nas«, ali one 
se ne će pokrenuti. Samo će vidjeti kako se 
otvara pakao pod njihovim nogama. 

Zamislimo sada kako izgovara Sudac 
neumoljivu, strašnu osudu. Pošto je rekao u 
beskonačnoj dobroti dobrima: 

»Dođite, blagoslovljeni Oca mojega, 

primite u posjed kraljevstvo što vam je 

pripravljeno od postanka svijeta!« 
(Mt, 25,34), uvest će ih na vječnu gozbu u 
raju. Tada će se obratiti vrlo strogo prema 
onima koji su činili zlo ovim riječima: »Zdite 
od mene, prokleti, u oganj vječni što je pri- 
pravljen đavlu i onima što ga slijede. Ondje 
će biti plač i škripanje zubima.« (Mt 25, 41) 

Pošto su izgovorene te riječi, dok dobri 
ulaze uz pjev Aleluja u raj, zli će pasti u ruke 
sotona koji će ih povući u ponore muka i 
bijede. 

Sveti Alfonso ima ovaj ganutljivi opis: 
»Duša, kad primi svoju osuđu, prije nego što 
se udalji zauvijek, upravit će svoj pogled na 
nebo i u punini svoje tuge reći: ,, Zbogom, 
prijatelji, koji sada stanujete u Kraljevstvu 
Slave. Zbogom, ukućani koji ste spašeni. Vi 
ćete uživati zauvijek, a ja idem u vječnu osudu. 
Zbogom, anđeli i sveci! Od ovog časa ja pre- 
stajem biti sin Božji i bit ću uvijek rob đavla 
u paklu. Zbogom, zbogom, zbogom!!!« 

Zar se ne bojiš da ne bude izrečena slična 
osuda nad tobom? Za ljubav Isusa i Marije, 

za ljubav prema svojoj duši i svojoj sreći pri- 
premi se dobrim djelima i svetim vladanjem 
da ti dopadne povoljni pravorijek Suca, da 
uzmogneš čuti s Isusovih usana one njegove 
divne riječi: »Valjaš, slugo dobri! U naj- 
manjem si bio vjeran, vladaj nad deset gra- 
dova! Uđi u radost svoga Gospodara!« 

(Lk 19,17) 

Isuse, Ti si rekao: »Ne sudite da ne bude- 
te suđeni!« (Mt 7,1). Udijeli mi milost da ne 
sudim nikada nikoga i ne osuđujem nikoga te 
tako postignem na dan Suda Tvoje milosrđe 
i ne primim Tvoju osuđu. 

Marijo, neka me na dan tako strašnog 
Suda oslobodi od pada u užasnu peć, o Majko, 
Tvoja ljubav i Tvoj zagovor. Amen. 





ČETVRTAK 
S. PAKAO 


Pakao je vječna kazna pripravljena za 
đavla i za one koji ga slijede: »...gdje njihov 
crv koji proždire ne gine niti se oganj gasi.« 
(Mk 9,48) 

Naš Gospodin preporuča da budemo bu- 
dni i da više volimo ostati kljastii i hromi 
odbacujući grijeh nego biti bačeni s dvjema 
rukama ili s dvjema nogama i s oba oka u 
oganj vječni. (Mt 18,8) 

U prispodobi »Škrti bogataš« Isus Krist 
nam priča kako je bogataš, koji nije htio 
pomoći siromahu, bio bačen u pakao i u 
strašnim mukama podigao oči te izdaleka 
opazio Abrahama i Lazara u njegovu knilu 
pa povikao: »Oče Abrahame, smiluj mi se i 
pošalji Lazara neka umoči vršak svoga pr- 
sta u vodu i rashladi mi jezik, jer se strašno 
mučim u ovom plamenu.« (Lk 16,24) Ali ni 
to mu nije bilo dopušteno. 

Pakao, pakao! Kako su nesretni oni koji 
u tebe padaju! Što ćeš reći na ovo, ljubaz- 

ni vjemiče? Ako bi u ovom trenutku morao 
umrijeti, kamo bi išao? Ako sada nisi u stanju 
izdržati ni pola minute s prstom u plamenu 
svijeće, kako možeš riskirati biti poslan u 
oganj koji se nikada ne gasi? 

Misli na grižnju savjesti osuđenih. Oni će 
se sjetiti kako su imali tolike prigode pokajati 
se, vršiti dobra djela i zaslužiti Nebo, ali ipak 
su više voljeli griješiti i biti vječno osuđeni. 

Najveća kazna i najgora muka u paklu 
zove se »kazna gubitka«, a sastoji se u tome, 
što osuđeni ne mogu vidjeti ni ljubiti Boga. 
Trpjet će sjećajući se razloga svoje osude: 
nedopušten užitak, neko loše prijateljstvo, 
udovoljavanje strastima, neki loši običaj, lije- 
nost koja im nije dala moliti ni primati svete 
sakramente, pretjerana čežnja za novcem, 
neke opačine, oholost, strast za osvetom... 
itd. 

Oni će se sjećati u dubokoj tuzi koliko im 
je Bog dao vremena pokajati se, vršiti dobra 
djela te tako izbjeći vječnu osudu. Sjetit će 
se svetih primjera i uzora lijepog vladanja 
tolikih osoba i dobrih savjeta koje su pri- 
mali, poticaja savjesti koja ih je opominjala 

neka napuste loše vladanje i započnu čestit 
Život. Sve će to uvidjeti kada više ne će biti 
mogućega lijeka. 

U paklu volja ne će imati ono što hoće, 
nego ono što ne će. Razum će upoznati nevje- 
rojatnu ludost života pomirenog s grijehom i 
što se nije na vrijeme izmirio s Bogom. 

Dušo vjera, koja se sada ne uznemiruješ 
što vrijeđaš Boga životom koji je krcat grije- 
sima i što gubiš pravo na vječno blaženstvo u 
raju zbog lude nemarnosti, što ćeš misliti, što 
osjećati kada jednog dana uvidiš kako prija- 
telji, ukućani i znanci, manje inteligentni od 
tebe i s manje dobrih svojstava, idu zauvijek 
uživati u Kraljevstvo nebesko? 

Međutim, ti ćeš bit odbačen i udaljen 
od sretne Domovine. Bit ćeš lišen gledanja 
lica Božjega i mogućnosti ljubiti Boga. Ne 
ćeš moći živjeti u društvu Presvete Djevice, 
anđela i svetih, i ne ćeš nikada ljubiti niti 
biti ljubljen. U zemaljskom životu volio si 
Živjeti u nesretnom grijehu a izgubio si vječni 
neprolazni život. 

Požuri na put pokajanja i obraćenja, na- 
pusti ovaj svoj grješni život. Nadoknadi Bogu 

molitvama, malim žrtvama i milodarima za 
mnoge uvrjede koje si mu nanio i zamoli ga 
za oproštenje - dan za danom - za svoje ne- 
brojene grijehe. 

Nemoj odgađati, jer možda ne ćeš imati 
vremena. Odsada se predaj novom životu 
kojim ćeš slijediti Božju objavljenu riječ. 

Možda je ovo posljednji poziv koji ti Bog 
upućuje želeći te spasiti. Reci sa svetim Au- 
gustinom: »Bojim se Boga KOJI PROLAZI, 
jer on može zvati danas, ali se ne će vratiti 
kasnije«. 

Isus ti ponavlja svoje riječi iz Otkrivenja: 
»Evo, na vratima stojim i kucam; posluša 
li tko glas moj i otvori mi vrata, unići ću k 
njemu i večerati s njim i on sa mnom. « (Otk 
3,20) 

Što ako je to posljednji poziv tebi upućen? 
I ako ne ćeš odgovoriti na poziv što ti ga šalje 
Bog za tvoje obraćenje i spasenje, Bog će te 
napustiti i dopustiti da padneš u vječne pono- 
re. »Bog napušta one koji njega napuštaju, 
a ako se mi udaljimo od njega i On će se 
udaljiti od nas«, kaže prorok Zaharija. 


»0, da danas glas mu poslušate: Ne 
otvrdnite srca vaša da vam se ne dogodi kao 
onima koje je kaznio u drevna vremena.« 
(Ps 95) 

Od muka paklenih i vječne osude, oslo- 
bodi nas, Gospodine! 

Draga Majko, Djevice Marijo, znamo da 
se ne će osuditi onaj za kojeg se ti zauzimaš 
i moliš svoga Sina, a On je Bog. Moli za nas 
grješnike sada i na času smrti naše. Amen! 

PETAK 
6. RAJ 


Koliko je velik strah što nas obuzima 
kad mislimo na pakao, toliko je veća utjeha i 
radost koju osjećamo kada mislimo na RAJ 
koji je Bog pripravio svima onima koji se tru- 
de u ovom životu živjeti životom koji ugađa 
Bogu. 

Isus nam je obećao: »U domu Oca moje- 
ga ima mnogo stanova. Da nema, zar bih 
vam rekao: Idem pripraviti vam mjesto? 
Kad odem i pripravim vam mjesto, ponovno 
ću doći i uzeti vas k sebi da i vi budete gdje 
sam ja.« (Iv 14,2,3) 

I preporučio nam je: »Radujte se i kličite 
od veselja jer vas čeka velika nagrada na ne- 
besima!« (Mt 5,12) Da stvoriš jasniju ideju o 
onom što se naziva Nebom, promatraj jedne 
vedre noći nebo s puno blistavih zvijezda. 
Kako je krasno nebo s tolikim mnoštvom i 
raznolikošću zvijezda! 

Promatraj divni zalaz sunca kako oslika- 
va nebo i krasna stabla, ili jutarnju zoru koja 

sviće uz pjev ptica, svježinu i kristalne vode 
koje teku u vječnome miru i tišini. 

Zamisli koliko se divota može susresti 
u moru i njegovim plavim dubinama, u pla- 
ninama, u dolinama, u najmodernijim gra- 
dovima i najelegantnijim palačama velikih 
milijunaša... Dodaj svemu ovom birana pića, 
najukusnija jela, najugodniju glazbu, savršenu 
radost i trajno veselje! Zamisli savršeno zdra- 
vlje, klimu savršene ljubavi prema svima i 
vječnu nježnu pažnju, osjećati se ljubljenim 
od svih, osobito od dobrog Boga. I to zau- 
vijek, vječno! 

Gospodin je obećao: »Tako se i vi sada 
žalostite, ali ću vas ponovno vidjeti te će se 
radovati vaše srce, i vaše vam radosti nitko 
ne može uzeti.« (Iv 16,22) 

Kako je vrijedno čežnje i milo boravište 
gdje se uživa u svemu i vječno, i gdje ne 
trpi nitko nikakvo zlo. Oni koji su u nebu, 
ponavljaju ono što je rekao sv. Petar na gori 
Taboru: »Učitelju, dobro nam je ovdje biti « 
(Mk 9,5) 

Zastani malo i zamisli kako će biti velika 
radost koja će te ispuniti kada ti duša uđe u 
Raj! 

Izići će ti ususret dragi Bog, tvoj Stvo- 
ritelj, Isus, tvoj Otkupitelj, Presveta Djevica, 
anđeli i mnogi sveci, osobito oni koje si po- 
sebno častio na zemlji, u svome životu. 

Doći će ti u susret svi tvoji domaći, 
ukućani koji su se spasili, i toliki dobri prija- 
telji i znanci, i tolike druge osobe koje si 
uspio spasiti riječima i molitvama. Kako di- 
van susret! 

Vidjet ćeš, u svetom zanosu, neizmjernu 
i čudesnu ljepotu Božju i svih svetih, svetih 
kerubina, anđela i serafina. 

Sveti Pavao je govorio: »Što oko ne vi- 
dje, i uho ne ču, i u srce čovječje ne uđe, to 
pripravi Bog onima koji ga ljube.« (| Kor 
2,9) 

Čut ćeš neizmjerni i nadasve ugodni 
kor milijuna anđela i svetih koji slave svo- 
ga Stvoritelja. Susrest ćeš se sa biranom 
skupinom apostola, s neizmjernim postroj- 
bama mučenika koji su prolili svoju krv 
iz ljubavi prema Kristu i s neizbrojivim 
mnoštvom svetaca i svetica koji su radije 
umrli nego sagriješili, ina kojima se ispunilo 
proročanstvo Danijelovo: »Umanici će blistati 

kao sjajni nebeski svod, i koji su mnoge učili 
pravednosti, kao zvijezde navijeke, u svu 
vječnost« (Dn 12,3) 

Ondje ćeš susresti golemu skupinu, silno 
mnoštvo čudesnih mladića u bijelim odije- 
lima, a lica sjajna kao sunce jer su sačuvali 
svetu vrlinu čistoće. 

Tu se ispunja ono što je obećao Gospo- 
din: »Ne će više gladovati ni žeđati, ne će ih 
više paliti sunce nit? ikakva žega jer - Ja- 
ganjac koji je posred prijestolja bit će pastir 
njihov i vodit će ih na izvore voda života. I 
otrt će Bog svaku suzu s očiju njihovih.« 
(Otk 7, 16-17) 

O, koliko uživaju oni koji su u Nebu! 
Uvijek su veseli. Sveto ljube i ljubljeni su. 
Bez bolesti, bez neugodnosti i ljutine, bez 
brige. Uvijek mladi, bez pogibelji da padnu 
u grijeh. Oni gledaju Boga dan za danom 
i uživaju u njegovoj svetoj nazočnosti, u 
društvu najbiranijih bića iz čitavog svemira. 
I zauvijek! 

Sjeti se da će tvoja najveća i najinten- 
zivnija radost u Nebu biti to što ćeš gledati 
Boga i ljubiti ga. »A ovo je život vječni: da 

upoznaju tebe, jedinoga istinskog Boga, i 
koga si poslao - Isusa Krista.« (Iv 17,3) 

Najveće će tvoje blaženstvo biti gle- 
dati Boga, ljubiti ga i osjećati kako te Bog 
neizmjerno ljubi. On će biti tvoja utjeha i tvoja 
radost i ispunit će tvoju dušu blaženstvom 
koje nikada nisi mogao zamisliti. 

Prorok je David, misleći na Nebo, usklik- 
nuo: »Kako su mili stanovi tvoji, Gospodi- 
ne nad Vojskama! Zaista, jedan je dan u 
dvorima tvojim bolji od tisuću drugih.« (Ps 
842,11) 

Kao što sunce ispunja svjetlošću i životom 
cijelu zemlju, tako Bog svojom nazočnošću 
ispunja vječnom radošću sve koji žive u Nebu 
te im pruža neizrecive radosti i užitke. 

Prorok Izaija kaže: u Nebu anđeli i sveci 
pjevaju Bogu ovako: »Svet! Svet! Svet Go- 
spodin nad Vojskama! Puna je sva zemlja 
Slave njegove!« (Iz 6,3) 

Sveti nas Pavao podsjeća kad kaže: 
»Smatram, uistinu: sve patnje sadašnjeg 
vremena nisu ništa prema budućoj slavi 
koja se ima očitovati u nama.« (Rim 8,18) 

Hrabro samo! Sada se moraš potruditi 
i trpjeti i podnositi, kao što atleta ili športaš 
uzlazi uza strmu planinu. Ali zatim, kao i 
njemu, dopast će ti pehar pobjednika, kruna 
šampiona. Nagrada koja te čeka u Nebu, na- 
doknadit će beskrajno sve što si učinio i trpio 
i pretrpio na zemlji. Kako će ti biti velika 
utjeha kad stigneš u Raj te mogneš kliknuti 
radosno: » Vječno ću stanovati u tvojoj kući, 
Gospodine!« 

U Nebu ćeš vječno blagoslivljati onaj 
čas kada si odlučio povesti odlučnu bitku 
protiv grijeha, dan kada si učinio dobru svetu 
Ispovijed, one dane kada si gorljivo primao 
Svetu pričest, hrabrost kad si napustio loša 
prijateljstva i osobe koje su te navodile da 
vrijeđaš Boga. Blagoslovit ćeš tisuću puta 
velikodušne milodare koje si davao crkvama 
i siromasima, molitve koje si molio izjutra, 
uvečer i noću, dobre knjige koje si čitao i 
dijelio, propagirao, što si vršio svoje dužnosti 
svakog dana, lijep postupak i ljubaznost koju 
si iskazivao svojim ukućanima i prijateljima. 
I reći ćeš radosno: »O, Gospodine, kako su 

sretni oni koji nastoje biti tvoji prijatelji! 
Sretni su na zemlji i sretni na Nebu zauvijek. 
Amen.« 

SUBOTA 


7. POBOŽNOST PRESVETOJ 
DJEVICI MARIJI 


Pobožnost Presvetoj Djevici velika je 
obrana i golema pomoć da uzmognemo 
napredovati u krjeposti. Tko se nalazi u po- 
teškoćama i pogibljima, neka se utekne Njoj 
i naći će Majku preljubaznu koja će mu 
divno pomoći. 

Crkva primjenjuje na Presvetu Djevicu 
Mariju riječi knjige Mudrosti: »Oni koji 
mene štuju, baštinit će vječni živoL.« 

Trebamo neumorno moliti _Presvetu 
Djevicu Mariju za tri posebne milosti tako 
potrebne u našem svakodnevnom životu. 


PRVA POSEBNA MILOST 


U tome je da nam Majka Božja pomogne 
sačuvati milost Božju ili da nas oslobodi od 
teškog grijeha, da nas nikada ne zapusti te 
padnemo u teški grijeh. Za ovu milost treba- 
mo neprestano moliti svakoga dana, jer što 

bi nam sve ostalo koristilo ako ovu ne posje- 
dujemo. Ona je najvažnija od svega. 

Podsjetimo se što je teški grijeh? Teški 
grijeh je odreći se sinovstva Božjega, a preo- 
braziti se u sina sotone. To je izgubiti prija- 
teljstvo s Gospodinom. To je izgubiti ljepotu 
duše (jer milost nam daje anđeosku ljepotu) 
i postati ružni kao sotone, jer grijeh strašno 
nagrđuje naš duh. 

Griješiti znači izgubiti mnoge nagrade 
koje je Bog pripravio za sve koji žive u njego- 
voj svetoj milosti i prijateljstvu te se izložiti 
gubitku vječnoga života. Grijeh nas postavlja 
u situaciju da visimo o jednoj tankoj niti nad 
samim vratima pakla i vječne osude. 

Što bi nam vrijedilo postići sve, imati sve 
- ako živimo u grijehu? 

Stoga je milost da izbjegnemo teški grijeh 
(smrtni) posebna milost koju moramo moliti 
od Boga posredstvom Presvete Djevice, i to 
svaki dan, ujutro, popodne i uvečer, a osobito 
kada molimo prije lijeganja tri puta Zdravo 
Marijo. Molimo i kada gledamo Svetu hostiju 
koju podiže svećenik pred pukom u času po- 
dizanja u Svetoj Misi. 

DRUGA POSEBNA MILOST 


Od Boga molimo po zagovoru Presvete 
Djevice drugu posebnu milost - sačuvati sve- 
tu krjepost čistoće. 

Sjetimo se nečega što će nam pomoći 
sačuvati ovu tako važnu krjepost. 

Izbjegavati previše pouzdano prijatelje- 
vanje s osobama drugoga spola, ili s osobama 
koje mogu biti prigoda da uvrijedimo Boga 
nečednim grijesima. 

Ako ne bježimo od grešne prigode, 
ne ćemo biti sposobni izbjeći grijeh. Ako 
sačuvamo svetu krjepost čistoće, bit ćemo 
veoma dragi Bogu, posjedovat ćemo veliki 
mir u duši te izbjeći mnoge žalosti i zla. Kako 
bismo se sačuvali čisti, apsolutno je potreb- 
no ne sklapati previše pouzdana, povjerljiva 
prijateljstva s osobama koje nam mogu biti 
pogibeljna za našu čistoću. 

Sredstvo koje nam sigurno pomaže u 
čuvanju svete čistoće, jest znati gospodariti 
osjetilima. Na primjer vid: izbjegavati svaki 
pogled na slike, likove, knjige, časopise, 
kazališne predstave ili filmove, igrokaze 

koji su nedolični. Okus: izbjegavati svako 
alkoholno piće, ne jesti ni piti nikada previše. 
Sluh: ne prihvaćati grješne, zlobne razgovo- 
re. Također ne sudjelovati na plesovima ni 
zabavama gdje bi nas mogla zarobiti sjetil- 
nost. 

Osjetila su prozori po kojima neprijatelj 
duše može ući i ubiti naš život milosti i prija- 
teljstva s Bogom i gdje grijeh može raniti 
naše srce. 

Mnoge se strasti rasplamsaju kada oso- 
ba ne zna vladati svojim očima. Stoga se ne 
zadržavajmo gledajući časopise ili nedolične 
slike ili nepristojno obučene osobe, ili prizo- 
re koji se protive svetoj čistoći, ili izazivaju 
strasti. 

Sveti Alojzije bio je izvanredno čist. 
O njemu se pripovijeda kako je pobijedio 
sačuvavši dušu bez i najmanje ljage nečistoće 
zato što je znao jako dobro vladati svojim 
očima... Kad je bio paž na dvoru španjolskog 
kralja nije nikada gledao lice svoje kraljice ni 
drugih dama. To mu je sačuvalo mir duše od 
tolikih napasti koje dolaze kad se ne ovlada- 
vaju pogledi. 

Pitali su Dominika Savia zašto se ne 
zadrži malo pogledati slike i osobe - tako 
privlačne. Odgovorio je: »Hoću sačuvati 
svoje oči kako bih mogao gledati dragoga 
Boga i promatrati prekrasno lice moje Ne- 
beske Majke u raju!« 


TREĆA POSEBNA MILOST 


Trebamo moliti treću milost našu Ne- 
besku Majku da nas oslobodi od svakog 
prijateljstva koje bi moglo biti štetno za našu 
dušu. 

Apsolutno je potrebno izbjegavati prija- 
teljevanje s osobama koje vode zle razgo- 
vore, to jest, koje obrađuju teme o kojima 
ne bi govorili u nazočnosti časnih osoba. 
Držimo se daleko od onih koji vode loše raz- 
govore ili žive loše, iako tvrde kako su naši 
najbolji prijatelji, pa bili oni i članovi naše 
obitelji. Prijateljstvo s vragom bilo bi možda 
manje pogibeljno nego prijateljstvo s jednom 
takvom osobom. 

S pouzdanje izmolimo svakog dana: 
Draga Majko, Djevice Marijo, daj da spasim 
dušu svoju! Amen. 


Zahvalimo srcem svojim, Majci našoj, 
za ova divna razmatranja moleći. 


Zdravo, Kraljice, 

Majko milosrđa, živote, 

slasti i ufanje naše, 

zdravo! 

K Tebi vapijemo prognani sinovi Evini. 
K Tebi uzdišemo tugujući i plačući 
u ovoj suznoj dolini. 

Svrni, dakle, Odvjetnice naša, 

one svoje milostive oči na nas, 

te nam poslije ovoga progona 
pokaži Isusa, 

blagoslovljeni plod utrobe svoje. 

O blaga, o mila, 

o slatka Djevice Marijo! 


Amen! 


Nedjelja: 
ČOVJEKOVA SVRHA 
Ponedjeljak: 

SMRTNI GRIJEH 
Utorak: 

SMRT 

Srijeda: 

SUD 

Četvrtak: 

PAKAO 

Petak: 

RAJ 

Subota: 
POBOŽNOST PRESVETOJ 
DJEVICI MARIJI 

Naša izdanja 


. Don Boskov osmijeh 

. Cvijet s vrhunca (BI. Laura Vicuila) 
. Marijina šutnja 

. Osmijeh — misionar ljubavi 

. Ustani i hodi 

. Ozdravljeni Duhom 

. Ozdravljeni čovjek 

. Božićne pjesme 

. Božićna devetnica 

. Iskre (Stanko Gašparec) 

. Obiteljska slavlja 

. Siete meditaciones 

. Sedam meditacija 

. Pequefio Cantoral Salesiano 

. Ustani i hodi 

. Snoviđenja svetog Ivana Boska 

. Sedam meditacija svetog Ivana Boska 
. Obiteljska slavlja 

. Osmijeh — misionar ljubavi 


Amen 





